O`zbek oshpazi xalqaro osh festivalida ikkinchi o`rinni egalladi (foto)

Bugun, 30 oktyabr kuni Tojikiston poytaxti Dushanbe shahrida Osh festivali bo`lib o`tdi. Bu haqda O`zA ma`lum qildi.
Unda mamlakatning barcha viloyat va shaharlari hamda O`zbekiston va Afg`oniston davlatlaridan ham mohir oshpazlar ishtirok etishdi.
Festival doirasida yirik qozonda taxminan uch tonnalik osh damlandi. Buning uchun 800 kilo guruch, 170 litr yog`, 270 kilo go`sht, bir tonna to`g`ralgan sabzi, 150 kilo piyoz, 30 kilo tuz, 8 kilo zira, 8 kilo limon, 250 kilo bedana tuxmi, 8 kilo sirpiyoz, 8 kilo qazi, 8 kilo quritilgan go`shtdan foydalanildi. Oshni tayyorlash jarayonida to`rt nafar oshpaz ishtirok etdi.
Shuningdek, 50dan ortiq kichik qozonlarda ham oshning 15 turdan ziyodi tayyorlandi.
Festival yakunida «Eng yaxshi osh», «Eng yaxshi oshxo`r» kabi bir necha nominasiyalar bo`yicha g`oliblar aniqlandi.
Hakamlar hay`atining xulosasiga ko`ra, «Eng yaxshi oshxo`r» nominasiyasida Muhammad Hayoev birinchi, Miyonmuhammad Qaraev ikkinchi va Rustam Darbeshiv uchinchi o`rinlarni egallab, diplom va esdalik sovg`alar bilan taqdirlandi.
Festivalning asosiy – «Eng yaxshi osh» nominasiyasida Dushanbe shahridagi «Koxi Navro`z» majmuasi oshxonasi oshpazi Navro`z Xursandov tomonidan tayyorlangan osh birinchi o`ringa loyiq, deb topildi. Oshpaz diplom, esdalik sovg`a va 15 ming somoniy miqdoridagi pul mukofotiga sazovor bo`ldi.
Faxrli ikkinchi o`rin esa, o`zbekistonlik oshpaz To`lqin Jabborov tomonidan qo`y  yog`i va qo`y go`shtiga lazer guruchi bilan damlangan oshga loyiq ko`rildi. Oshpaz diplom, esdalik sovg`a va 13 ming somoniy miqdoridagi pul muokofti bilan taqdirlandi.
Uchinchi o`ringa Dushanbe shahridagi «Sharaf» oshxonasi oshpazi Sharaf Mirzoev tayyorlagan osh munosib, deb topilib, oshpaz diplom va 10 ming somoniy miqdoridagi mukofotni qo`lga kiritdi.